钦定古今图书集成/明伦汇编/官常典/第174卷 > 《为陈太傅让表》沈炯
## 钦定古今图书集成/明伦汇编/官常典/第174卷 > 《为陈太傅让表》沈炯

奏六代之舞，不能祚天；具百神之歌，无以动圣。延首
当阍，转增危栗，百川沸腾，百室如毁，释位同谋，诸侯
总至，盟书会府，馀臣一人。若使幅巾衡巷，口绝平吴，
朝游赤松，暮过济北，出就侯服，入禠龙章，则四郊有
垒，谁守社稷？如其雄戟在前，强弩自卫，负孺子之图，
饰缘鹡之鼎，军威重于护将，国礼贵于寒门，则臣道尚卑，孰云非逼。臣所以出谢公卿，入训妻子，拜长陵
之园，谒太祖之庙，不以九族违恩义，不以百姓负国
家，所期陛下与北极同寿，朝廷与南山同固。